Kultūrinių augalų laukinių gentainių (angl. crop wild relatives – CWR) ir gamtoje renkamų augalų (wild harvested plants – WHP) išteklių išsaugojimo klausimai yra ypač aktualūs intensyvėjant klimato kaitai. Klimato ir apskritai aplinkos kaitos poveikio naudojamiesiems augalams tyrimai jau sudaro išskirtinį tyrimų bloką, glaudžiai susijusį su augalų genetinių išteklių išsaugojimu. Šiuo metu kaip tik ir reikalingi tokie pagrindžiamieji tyrimai, kuriais remiantis būtų galima numatyti laukinių gentainių ir gamtoje renkamų naudojamųjų augalų populiacijų funkcionavimo perspektyvas bei išsaugojimo galimybes siekiant užtikrinti tvarų jų panaudojimą žmogaus reikmėms.
Tyrimų tikslas yra įvertinti šių biologinių išteklių įvairovę, paplitimą, būklę ir tendencijas klimato kaitos sąlygomis bei, atsižvelgiant į faktines ir potencialias grėsmes, pagrįsti priemones jų išsaugojimui in situ užtikrinti.
Tyrimų uždaviniai: atlikti nacionalinę kultūrinių augalų laukinių gentainių ir gamtoje renkamų augalų taksonų inventorizaciją; nustatyti prioritetinius augalų taksonus remiantis aprobuotais kriterijais; atlikti prioritetinių taksonų paplitimo ir genetinės įvairovės tyrimus pasitelkiant ekogeografinę analizę, modelinių rūšių genetinius tyrimus, herbariumų duomenis, GIS bei kitas priemones; įvertinti saugojimo ex situ vaidmenį; identifikuoti grėsmes tikslinių augalų rūšių išsaugojimui bei saugojimo spragas; parengti rekomendacijas praktiniam taikymui.
Moksliniai tyrimai gali apimti: (1) laukinių gentainių įvairovės įvertinimą atsižvelgiant į šalyje auginamų kultūrinių augalų įvairovę ir ekonominę-socialinę reikšmę, kriterijų parengimą prioritetinių taksonų nustatymui, prioritetinių taksonų sąrašo sudarymą ir paplitimo analizę, nustatant jų įvairovės židinius (hotspots), pasirinktų rūšių genetinės įvairovės įvertinimą, genetinių išteklių saugojimo būklės bei spragų identifikavimą; (2) gamtoje renkamų, pvz., vaistinių augalų populiacijų įvairovės tyrimai, nustatant ir panaudojant morfometrinius žymenis, atliekant biologiškai veiklių medžiagų tyrimus (pvz., eterinių aliejų – chemotipinei įvairovei identifikuoti), įvertinant vaistinių augalų naudojimo populiarumą apklausų būdu, nustatant tikslinių rūšių augalų išteklių kaitos tendencijas.